Na die oorlog was die situasie net so erg. Baie vroue het nog steeds slegs die rokke waarin hulle kamp toe is, besit. In so 'n geval moes 'n vrou dikwels langs die water sit en wag vir die rok om droog te word nadat sy dit gewas het, voordat sy met haar dagtake kon voortgaan. Veral in die winter was dit erg.
Fotobyskrif: 'n Paar Boerevroue wat tydens die Tweede Vryheidsoorlog in die tronk beland het, met tipiese drag uit daardie tyd.
Oor die algemeen is rompe met bypassende stywe lyfies of losser bloese van 'n ander materiaal gedra, dikwels met 'n bypassende baadjie daarby.
Daar is volle besonderhede, asook patrone, in 'n handleiding beskikbaar. Dit is deur die Nasionale Kultuurhistoriese Museum gepubliseer.
Die Boerekind het altyd iets op die kop gehad; die seuns vilt- of strooihoede en die dogters kappies.
Seuntjies het knielengte kortbroeke met kruisbande, langmouhemde en baadjies gedra. Knielengte swart kouse is vir spesiale geleenthede saam met skoene aangetrek. Vir kisdrag was 'n deftige fluweelpakkie met 'n kantkragie gewild vir klein seuntjies. Ook matroospakkies is gedra.
Ouer seuns het onderbaadjies gedra. Die oorskakeling na langbroekdra was 'n aanduiding dat 'n seun man word.
Soos die oorlog gevorder het, het die kinders se klere agteruitgegaan. Dié wat onverhoeds betrap is, was die slegste daaraan toe. Hulle klere was gou gehawend en hulle was op die goedhartigheid van ander aangewese. Ander se ma's het hulle vroegtydig 'n paar stelle klere oormekaar laat aantrek, sodat hulle langer geklee kon bly. Met die wegvoering na die konsentrasiekampe, is mense met net die klere aan hulle lyf toegelaat.
Net soos die geval met die Voortrekkervroue, is daar 'n geykte gedagte dat die vroue tydens die Tweede Vryheidsoorlog almal met swaar, swart kappies rondgeloop het.
Die feit is egter dat daar teen die tyd dat die oorlog uitgebreek het 'n wye sosiale spektrum onder die Boere bestaan het. Party was welgesteld en party arm. Party het in of naby stede of groot dorpe gewoon en ander afgesonderd op verafgeleë plase.
Foto's uit daardie tyd wys dat, selfs in die konsentrasiekampe, sowel die hoed as die kappie gedra is.